Klassens styrke og opdrift er skabt ved at bruge en stor ponton i midten af fartøjernes skrog, under lastrummet. Overbygningen, bygget oven på pontonen, er delt op i tre sektioner adskilt af vandtætte skotter vinkelret på sejretningen; Lastsektionen findes midterst udrustet med ramper til køretøjer mens de to yderligere sektioner indeholder fremdrivningssystemerne, underbringelse til soldater, mandskabets områder samt CBRN-udstyret. Underbringelsesområdet samt mandskabets områder er udstyret med klimaanlæg. Områderne er desuden konstrueret af støj- og varmeisolerende samt vibrationsdæmpende materialer. Personellet er beskyttet mod masseødelæggelsesvåben med lufttætte citadeller, gasmasker og beskyttelsesdragter. Fartøjerne er desuden beskyttet mod miner på grund af luftpuden, som betyder at skibet har en minimal magnetisk signatur i vandet. Operationsrummet er pansret med et legeret panser.  Kapacitet Pomornik-klassen har et lastområde på 400 kvadratmeter og en brændstofbeholdning på 56 tons. Fartøjerne er i stand til at medbringe tre kampvogne (op til 131 ton) eller 10 pansrede mandskabsvogne og 140 soldater eller op til 500 soldater (med 360 mand i lastrummet). Fuldt lastet er fartøjerne i stand til at overkomme hældninger på op til 5 grader på kyster og murværk på op til 1,6 meter. Klassen er i stand til at sejle i forhold op til Sea State 4 og har en forlægningshastighed på 30-40 knob.  Salg til Kina Kinas flåde har købt et antal fartøjer i klassen, blandt andet to fartøjer bygget i Ukraine samt alle fire græske fartøjer. Yderligere to er under konstruktion i Kina under vejledning af ukrainske teknikere.